Diari Oficial de la Generalitat Valenciana


Sumari del DOGV 8363, del 17-08-2018 (2018/7736)

RESOLUCIÓ de 31 de juliol de 2018, de la Direcció General de Medi Natural i d'Avaluació Ambiental, per la qual s'ordena la publicació de l'informe ambiental i territorial estratègic corresponent a l'expedient 15/18-EAE Villahermosa del Río.
------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8363

Data del DOGV
:   17-08-2018

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2018/7736


Data del document
:   31-07-2018

Organisme emissor
:   Conselleria d'Agricultura, Medi Ambient, Canvi Climàtic i Desenvolupament Rural

Tipus de document
:   Resolució

Descriptors 

:   * Conselleria d'Agricultura, Medi Ambient, Canvi Climàtic i Desenvolupament Rural
    * impacte ambiental

RESOLUCIÓ de 31 de juliol de 2018, de la Direcció General de Medi Natural i d'Avaluació Ambiental, per la qual s'ordena la publicació de l'informe ambiental i territorial estratègic corresponent a l'expedient 15/18-EAE Villahermosa del Río. [2018/7736]  
De conformitat amb l'article 54.8 de la Llei 5/2014, de 25 de juliol, de la Generalitat, d'ordenació del territori, urbanisme i paisatge, de la Comunitat Valenciana, el qual estableix la publicació en el Diari Oficial de la Generalitat Valenciana de l'informe ambiental i territorial estratègic, resolc:  
Publicar en el Diari Oficial de la Generalitat Valenciana l'informe ambiental i territorial estratègic corresponent a l'expedient 15/18-EAE Villahermosa del Río.  
  
«Informe ambiental i territorial estratègic  
Tràmit: avaluació ambiental del Pla especial residència Sant Antoni Abat  
Promotor: Ajuntament de Villahermosa del Río  
Autoritat substantiva: Comissió Territorial d'Urbanisme de Castelló  
  
Localització: terme municipal de Villahermosa del Río  
Expedient: 015-2018-EAE  
La Comissió d'Avaluació Ambiental, en sessió realitzada el 26 de juliol de 2018, va adoptar l'acord següent:  
Vista la proposta d'informe ambiental i territorial estratègic del Pla especial residència Sant Antoni Abat de Vilafermosa, en els termes següents:  
En data 5 d'abril de 2018 ha tingut entrada en el Servei d'Avaluació Ambiental Estratègica de la Subdirecció General d'Avaluació Ambiental, sol·licitud d'inici de l'avaluació ambiental i territorial estratègica del Pla especial «Residència Sant Antoni Abat» a Villahermosa del Río.  
  
Documentació presentada  
La sol·licitud d'inici, remesa pel Servei Territorial d'Urbanisme de Castelló, s'acompanya d'esborrany del Pla i del document inicial estratègic, d'acord amb el que s'estableix en l'article 50 de la Llei 5/2014, de 25 de juliol, d'ordenació del territori, urbanisme i paisatge, de la Comunitat Valenciana (LOTUP).  
La documentació es presenta en format digital.  
Planejament vigent  
El planejament municipal vigent són unes normes subsidiàries aprovades mitjançant acord de la CTU de 30 de maig de 1989.  
El 5 de desembre de 2002 es va autoritzar una DIC en el sòl no urbanitzable de protecció forestal destinada a residència municipal de persones majors Sant Antoni Abat en les parcel·les 296 i 297 del polígon 33. La seua superfície és de 1.487 m².  
  
Objecte, descripció del planejament i justificació  
Es pretén ampliar la residència però això no seria possible a través de la figura de la DIC, per això s'opta per elaborar el present Pla especial per a crear la reserva de sòl dotacional, tant de les parcel·les de l'edificació existent, 296 i 297, com de la seua ampliació, parcel·les 295, 298, 299, 374 i 9013 (camí) del polígon 33, sumant un total de 6.237,40 m².  
S'indica a més que s'aprofita aquest mateix procediment per a procedir a l'homologació a la LOTUP de l'àmbit afectat.  
Es pretén ampliar la capacitat de la residència i crear zones verdes amb el desglossament següent:  
  
ZV 1 2.437,71  
ZV 2 1.417,95  
Edificació 1.563,54  
Vial 908,20  
Total 6.237,40  
  
  
L'ús que s'atorgarà serà el de dotacional assistencial sanitari publicoprivat i les seues condicions edificatòries:  
- Ocupació en planta: 50 %  
- Edificabilitat bruta: 0,60 m²t/m²s  
- Nre. plantes: 3  
- Separació limites: 3 metres  
Únicament s'ha estudiat l'alternativa 0 i l'alternativa proposada com a ampliació d'una edificació ja existent.  
Es localitza al nord-oest del nucli urbà, a uns 200 metres, al costat del camí que porta a l'ermita de Sant Antoni. La instal·lació actual disposa de subministrament d'aigua, sanejament, electricitat i telefonia, que discorren pel camí.  
Consultes realitzades  
Per part de l'òrgan ambiental, d'acord amb l'article 51.1 de la 5/2014, de 25 de juliol, d'ordenació del territori, urbanisme i paisatge, de la Comunitat Valenciana (LOTUP), la documentació aportada s'ha sotmés a consulta, en qualitat d'administracions afectades:  
  
Consulta Informe Administració pública consultada  
23/04/18 20/07/18 SubDG d'Ordenació del Territori i Paisatge. Serv. Infraestructura Verda i Paisatge.  
23/04/18 15/05/18 SubDG del Medi Natural. (Xarxa Natura)  
23/04/18 05/06/18 SubDG del Medi Natural. (Espais Naturals)  
23/04/18 SubDG del Medi Natural. (Forestal, Vies Pecuàries)  
23/04/18 Conselleria de Turisme, Cultura i Esport. DG Patrimoni Cultural.  
23/04/18 15/05/18 Presidència. Subdirecció General d'Emergències.  
23/04/18 Diputació de Castelló. Servei de Carreteres.  
 13/03/18 Servei Territorial d'Urbanisme de Castelló  
  
  
Nota: Els informes rebuts es poden consultar en la pàgina web www.agroambient.gva.es/eae una vegada s'emeta aquest IATE.  
  
Identificació i valoració dels possibles efectes sobre el medi ambient  
Conforme al que s'ha estipulat en l'article 46.3 de la LOTUP, l'òrgan ambiental i territorial determinarà, tenint en consideració els criteris de l'annex VIII, la submissió al procediment d'avaluació ambiental i territorial ordinari o simplificat, en funció de la certitud de la determinació de l'existència d'efectes significatius sobre el medi ambient, amb consulta prèvia a les administracions públiques afectades a què es refereixen els articles 48.d i 51.1 de la LOTUP.  
- Espais naturals protegits. L'àmbit d'actuació es troba dins del PORN del Parc Natural del Massís del Penyagolosa, aprovat mitjançant el Decret 49/2006, de 7 d'abril del Consell, en terrenys classificats com a zona d'influència, àrea de protecció paisatgística.  
  
El 5 de juny de 2018 el director del Parc Natural emet informe en què considera que la proposta és compatible amb el PORN si bé s'hauran d'adoptar algunes mesures correctores com que la tipologia constructiva i l'ús de materials ha de ser d'acord amb els articles 74 i 76 del PORN, s'ha de minimitzar l'impacte paisatgístic (art. 35 i 36 PORN) i tindre en compte el que es disposa respecte a les zones verdes (art. 27.3 i 32.2 PORN).  
En resum s'indica:  
Art. 76.4. «Les noves edificacions, així com les remodelacions d'edificis que afecten l'exterior d'aquests, hauran de complir els requisits mínims següents de qualitat en l'àmbit del sòl no urbanitzable:  
  
a) S'adequaran als tipus de materials constructius i als colors utilitzats de l'entorn paisatgístic on es troben.  
b) Respectaran les característiques estètiques, de tendències de paisatge i de materials tradicionals, procurant la seua correcta integració en el paisatge i evitant la ruptura d'aquest mitjançant l'aparició d'edificis o instal·lacions que per la seua alçària, volum, caràcter, o aspecte exterior, siguen discordants amb les construccions pròpies de la zona.  
c) Les façanes dels edificis públics o privats, així com les seues mitgeres i parets unides al descobert, hauran de conservar-se en les degudes condicions de seguretat, higiene i estètica.  
d) Tots els paraments visibles des de l'exterior hauran de tractar-se amb iguals materials i qualitat que les façanes.  
e) Els cossos construïts sobre la coberta de l'edifici quedaran integrats en la composició de l'edifici o ocults.  
f) Haurà d'evitar-se, en la mesura que siga possible, la visibilitat des de l'exterior de les línies de conducció elèctrica i telefònica, així com de les antenes de televisió i ràdio.»  
Respecte a la zona enjardinada s'haurà de conservar la morfologia dels actuals bancals restaurant els murs de pedra en sec, els exemplars de major port existents en la parcel·la 299 i utilitzant exclusivament espècies autòctones pròpies de la zona.  
- Espais de Xarxa Natura 2000. En el terme consten els espais següents:  
\* LIC Penyagolosa: el massís actua com a divisòria natural entre les serres de Gúdar/Javalambre amb les muntanyes ibèriques prelitorals. Alberga endemismes propis de les serres esmentades (Erodium celtiberium, Thymus gogayanus, etc.) així com restes de flora eurosiberiana (Galanthus nivalis, Ajuga pyramidalis o Quercus pirinenca). També hi ha micromamífers i rèptils molt escassos a la CV per ser característics del nord.  
\* ZEPA Penyagolosa: alberga poblacions nidificants de 20 espècies d'aus entre les quals destaca, el voltor lleonat, aufrany comú, àguila real, àguila cuabarrada o esparver cendrós.  
El 15 de maig de 2018 s'emet informe del Servei de Vida Silvestre en el qual es determina que el projecte no tindrà efectes apreciables sobre la Xarxa Natura 2000 i no necessita un estudi específic sobre afecció a aquesta.  
En la Base de Dades de Biodiversitat de la CV no apareixen anotacions d'espècies prioritàries que puguen resultar afectades.  
- Paisatge. De conformitat amb el que s'estableix en la LOTUP, el paisatge actuarà com a criteri condicionant en la planificació territorial i urbanística.  
El municipi s'inclou dins del Paisatge de Rellevància Regional PRR 05 «Massís de Penyagolosa i Entorn de Vistavella i PRR 06 Alt Millars. Que destaca el seu perfil urbà, estructura paisatgística i el riu com a element de connectivitat.  
L'informe rebut del Servei d'Infraestructura Verda i Paisatge assenyala que és necessària l'elaboració d'un estudi d'integració paisatgística, ja que l'actuació tindrà incidència en el paisatge afectat, ateses les condicions topogràfiques, la vegetació de l'àmbit i l'elevada exposició visual.  
- Sol forestal i patrimoni arbori monumental. El PAT Forestal de la Comunitat Valenciana (PATFOR) entrà en vigor el 9 de maig de 2013 mitjançant la publicació en el DOGV núm. 7019 del Decret 58/2013 d'aprovació i resultaria aplicable a aquest Pla.  
L'edificació es troba als peus d'un vessant considerat sòl forestal pel PATFOR. La parcel·la no és sòl forestal.  
- Vies pecuàries. Segons la Llei 3/1995, Les vies pecuàries són béns de domini públic de les comunitats autònomes. Confrontant amb la parcel·la, per la carretera, hi ha la Vereda Real de la Cadena (de 5 a 8 metres d'amplària).  
- Riscos ambientals i territorials:  
\* Erosió i lliscaments. D'acord amb la cartografia temàtica de la Conselleria, en la zona el risc és de nivell alt, per la qual cosa segons assenyala l'informe de l'Agència de Seguretat i Emergències Conselleria de Governació i Justícia «qualsevol actuació urbanística en l'àrea afectada necessitaria la realització d'estudis geotècnics de detall per tal de concretar la gravetat del risc existent a la zona».  
 \* Risc d'incendi forestal. En situar-se confrontant al sòl forestal es troba afectat per aquest risc. Per això s'haurà de tindre en compte el Decret 7/2004, el PATFOR i el Codi Tècnic d'Edificació.  
Seria convenient que l'Ajuntament (en expedient a part) elaborara el seu Pla d'actuació enfront del risc d'incendi.  
- Patrimoni cultural valencià. A 50 metres de l'actual immoble es troba l'ermita de Sant Antoni Abat, considerada Bé de Rellevància Local segons la disposició addicional cinquena de la Llei 5/2007 de modificació de la Llei de patrimoni cultural valencià.  
- Infraestructures. Els terrenys de l'àmbit d'actuació, on es proposa localitzar la zona verda, limiten amb la carretera CV-175 pertanyent a la Xarxa Viària de la Diputació de Castelló.  
- Urbanisme. El Servei Territorial d'Urbanisme de Castelló emet informe en data 13 de març de 2018, en què no manifesta objeccions des del punt de vista de les seues competències.  
Realitzada l'anàlisi tècnica de la documentació presentada i consultada la cartografia temàtica de la Conselleria, s'observa que la modificació proposada no presenta afeccions sobre el medi ambient, sempre que s'adopten mesures en relació amb els riscos detectats (lliscament) i a l'afecció paisatgística.  
Consideracions jurídiques  
L'avaluació ambiental estratègica és l'instrument de prevenció, establit en la Directiva 2001/42/CE del Parlament Europeu i del Consell de 27 de juny, per a la integració dels aspectes ambientals en la presa de decisions de plans i programes públics. Aquesta directiva s'incorpora al dret intern espanyol mitjançant la Llei 21/2013, de 9 de desembre, d'avaluació ambiental, i al dret autonòmic mitjançant la Llei 5/2014, de 25 de juliol, d'ordenació del territori, urbanisme i paisatge de la Comunitat Valenciana (LOTUP).  
El Reial decret legislatiu 7/2015, de 30 d'octubre, pel qual s'aprova el text refós de la Llei de sòl i rehabilitació urbana, estableix en l'article 22 que els instruments d'ordenació territorial i urbanística estan sotmesos a avaluació ambiental de conformitat amb el que es preveu en la legislació d'avaluació ambiental.  
Proposta d'acord  
Segons estableix l'article 51 de la LOTUP, d'acord amb els criteris de l'annex VIII d'aquesta llei, el Pla especial proposat no influeix en altres plans o programes; no té incidència en el model territorial vigent en el municipi ni produeix increment significatiu en el consum de recursos; no suposa afecció sobre elements del patrimoni natural, per la qual cosa es pot concloure que el procediment d'avaluació ambiental simplificada és suficient per a determinar que la proposta no presenta efectes significatius sobre el medi ambient.  
D'acord amb el que s'ha exposat, es resol: emetre informe ambiental i territorial estratègic favorable en el procediment simplificat d'avaluació ambiental i territorial estratègica del Pla especial residència Sant Antoni Abat de Villahermosa del Río (Castelló), l'objecte de la qual serà el descrit en la documentació remesa, d'acord amb els criteris de l'annex VIII de la LOTUP, per no tindre efectes significatius sobre el medi ambient, i correspon continuar la tramitació de la modificació de Pla d'acord amb la seua normativa sectorial, si bé hauran de complir-se els condicionants següents:  
1) Abans de l'aprovació definitiva s'haurà de disposar:  
1.1) Pronunciament favorable als efectes patrimonials previstos en l'article 11 de la Llei 4/1998, d'11 de juny, del patrimoni cultural valencià.  
1.2) Informe del Servei de Carreteres de la Diputació de Castelló sobre l'afecció de la CV-175.  
1.3) Informe en matèria de vies pecuàries del Servei Territorial de Medi Ambient.  
2) S'incorporaran les indicacions realitzades en l'informe de 5 de juny de 2018, del director del Parc Natural relatives a les característiques de l'edificació i de la zona enjardinada.  
3) Tant les zones verdes definides com el recorregut de connexió amb el nucli urbà de Villahermosa del Río quedaran integrats en la infraestructura verda municipal amb l'aprovació de l'instrument de planejament que es tramita, i haurà d'incloure un pla específic que formarà part de l'ordenació estructural de les normes subsidiàries.  
4) S'haurà d'elaborar un estudi d'integració paisatgística i complir les determinacions assenyalades en l'apartat 2 de l'informe del Servei d'Infraestructura Verda i Paisatge.  
5) Prèviament a elaboració dels projectes d'obra de l'ampliació de l'immoble i de les obres d'enjardinament s'haurà d'elaborar un estudi geotècnic que avalue el risc de lliscament i/o despreniment existent en la zona.  
Segons estableix l'article 51.7 de la LOTUP, l'informe ambiental i territorial estratègic perdrà la seua vigència i cessarà en la producció dels efectes que li són propis si, una vegada publicat en el Diari Oficial de la Generalitat Valenciana, no s'ha procedit a l'aprovació del Pla en el termini màxim de quatre anys des de la seua publicació. En aquest cas, el promotor haurà d'iniciar novament el procediment d'avaluació ambiental i territorial estratègica.  
  
  
Òrgan competent  
La Comissió d'Avaluació Ambiental és l'òrgan competent per a emetre l'informe ambiental i territorial estratègic a què es refereix l'article 51.2.b de la Llei 5/2014, de 25 de juliol, de la Generalitat, d'ordenació del territori, urbanisme i paisatge de la Comunitat Valenciana, de conformitat amb el que es disposa en l'article 3.2 del Decret 230/2015, de 4 de desembre, del Consell, pel qual s'aprova el Reglament de l'òrgan ambiental de la Generalitat a l'efecte d'avaluació ambiental estratègica (plans i programes).  
A la vista del que s'ha exposat, la Comissió d'Avaluació Ambiental, acorda emetre informe ambiental i territorial estratègic favorable en el procediment simplificat d'avaluació ambiental i territorial estratègica del Pla especial residència Sant Antoni Abat de Villahermosa del Río, per considerar que no té efectes significatius en el medi ambient, amb el compliment de les determinacions que s'inclouen en l'informe esmentat.  
Notificar a les persones interessades que contra la present resolució, per no ser un acte definitiu en via administrativa, no es pot interposar cap recurs; la qual cosa no és inconvenient perquè puguen utilitzar-se els mitjans de defensa que en el seu dret estimen pertinents.  
El que es notifica perquè se'n prenga coneixement i als efectes oportuns.  
El que se certifica abans de l'aprovació de l'acta corresponent i a reserva dels termes precisos que se'n deriven, conformement ho autoritza l'article 18.2 de la Llei 40/2015, d'1 d'octubre, de règim jurídic del sector públic.  
València, 27 de juliol de 2018.- La secretària temporal de la Comissió d'Avaluació Ambiental: Salomé Arnal García.»  
  
València, 31 de juliol de 2018.- El director general de Medi Natural i d'Avaluació Ambiental: Antoni Marzo i Pastor.